ที่ประชุมแก้ค่าบาทยังไม่ออกมาตรการเสริม
ถก 3 หน่วยงานดูแลค่าบาท ยังไม่มีมาตรการเสริม กิตติรัตน์ ลั่นหากกนง.คงดอกเบี้ย 2.75% จะต้องมีมาตรการดูแลค่าเงินที่จะนำมาใช้ได้ทันที
26 เม.ย. 2556

ถก 3 หน่วยงานดูแลค่าบาท ยังไม่มีมาตรการเสริม กิตติรัตน์ ลั่นหากกนง.คงดอกเบี้ย 2.75% จะต้องมีมาตรการดูแลค่าเงินที่จะนำมาใช้ได้ทันที
นายกิตติรัตน์ ณ ระนอง รองนายกรัฐมนตรีและรมว.คลัง เปิดเผยผลการประชุมหน่วยงานเศรษฐกิจ 3 หน่วยงาน คือ กระทรวงการคลัง ธนาคารแห่งประเทศไทย (ธปท.) และสำนักงานคณะกรรมการพัฒนาการเศรษฐกิจและสังคมแห่งชาติ (สศช.) เพื่อหารือสถานการณ์ค่าเงินบาทและแนวทางการบริหารจัดการค่าเงินบาท
ทั้งนี้ ที่ประชุมมีความเห็นตรงกันว่า ค่าเงินบาทสัปดาห์ที่แล้วและต้นสัปดาห์ที่ค่าเงินแข็งค่าต่ำกว่า 29 บาทต่อเหรียญสหรัฐ เป็นระดับที่แข็งค่าเกินไปและเสี่ยงเกิดผลกระทบต่อการส่งออก เสถียรภาพและอัตราขยายตัวทางเศรษฐกิจ และเห็นร่วมกันว่า หากอัตราดอกเบี้ยนโยบายอยู่ที่ 2.75% จะต้องมีมาตรการเสริมเพื่อชะลอการไหลเข้าของเงินทุน
นายกิตติรัตน์ กล่าวว่า ที่ประชุมมีความเห็นตรงกันว่าในช่วงสัปดาห์ที่แล้วและต้นสัปดาห์นี้ อัตราแลกเปลี่ยนของไทยที่ค่าเงินบาทยืนอยู่ต่ำกว่า 29 บาทต่อเหรียญสหรัฐ ถือว่าเป็นระดับที่แข็งค่าเกินไป และมีความเสี่ยงต่อภาคส่งออก ซึ่งส่งผลต่อเสถียรภาพทางเศรษฐกิจ และอัตราการขยายตัวเศรษฐกิจได้ 
“ที่ประชุมมีความเห็นร่วมกัน คือ หากคงอัตราดอกเบี้ยนโยบายที่ระดับ 2.75% โดยไม่มีมาตรการเสริมในการชะลอการไหลเข้าของเงิน ก็อาจจะทำให้มีการไหลเข้าของเงินอย่างที่เห็นกัน  และทำให้ค่าเงินบาทแข็งค่าขึ้น” นายกิตติรัตน์กล่าว 
นายกิตติรัตน์ ระบุว่า ธปท.รายงานที่ประชุมว่า มีแนวทางที่เตรียมเอาไว้ในเรื่องต่างๆที่จะดูแลอัตราแลกเปลี่ยน  แต่แนวทางต่างเหล่านั้นยังไม่มีความจำเป็นที่จะนำมาใช้แต่อย่างใด เนื่องจากภาวะตลาดที่มีการเก็งกำไรค่าเงินมาผสมเมื่อช่วงต้นสัปดาห์ได้คลายตัวลง หลังมีแนวคิดการออกมาตรการดูแลค่าเงินออกสู่ตลาด 
นายกิตติรัตน์ ย้ำว่า สำหรับอัตราดอกเบี้ยนโยบายที่มีการพูดกันนั้น ที่ประชุมมีความเห็นตรงกันในหลักการว่า หากอัตราดอกเบี้ยนโยบายลดต่ำลง ก็จะทำให้แรงจูงใจเงินทุนไหลเข้าที่มาลงทุนในตราสารทางการเงิน โดยเฉพาะตราสารหนี้ก็จะลดน้อยลง แต่การตัดสินใจเป็นอำนาจและหน้าที่ของคณะกรรมการนโยบายการเงิน (กนง.) 
ทั้งนี้ ทุกหน่วยงานยอมรับว่าการลดอัตราดอกเบี้ยมีข้อดี และเข้าใจว่ามีผลข้างเคียง ซึ่งจะได้นำข้อสรุปผลดีและผลข้างเคียงที่ได้วิเคราะห์ถี่ถ้วนแล้วนำเสนอกนง.เพื่อการพิจารณา โดยเฉพาะเสนอข้อมูลให้กรรมการกนง. 4 คนที่ไม่ได้มาจากธปท.เพื่อให้มีสิทธิได้ข้อมูลที่ครบถ้วน ชัดเจน และถูกต้องเพื่อที่จะตัดสินใจได้
ด้านนายประสาร ไตรรัตน์วรกุล ผู้ว่าการธปท. ระบุหลังการประชุมโดยกล่าวเพียงสั้นๆ ว่า “มีการหารือกัน และมีแนวทาง”